Uredba Komisije (ES) št. 264/2000

z dne 3. februarja 2000

o izvajanju Uredbe Sveta (ES) št. 2223/96 glede kratkoročne statistike javnih financ

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2223/96 z dne 25. junija 1996 o Evropskem sistemu nacionalnih in regionalnih računov v Skupnosti [1], spremenjene z Uredbo (ES) št. 448/98 [2], in zlasti člena 3(2) Uredbe,

ob upoštevanju naslednjega:

(1) Na podlagi člena 104(2) Pogodbe Komisija preverja razvoj stanja proračuna.

(2) Uredba Sveta (ES) št. 1466/97 z dne 7. julija 1997 o krepitvi nadzora proračunskih postavk in nadzoru ter usklajevanju ekonomskih politik [3], ki šteje kot ustrezna za dopolnitev postopka večstranskega nadzora členov 99(3) in (4) Pogodbe z zgodnjim sistemom opozarjanja, na podlagi katerega Svet v zgodnji fazi obvesti državo članico, da mora sprejeti potrebne proračunske korektivne ukrepe za preprečitev čezmernega proračunskega deficita.

(3) Poročilo Ekonomsko-finančnega sveta o statističnih zahtevah v ekonomski in monetarni uniji, ki je bilo sprejeto 18. januarja 1999, je začrtalo zlasti potrebo po skupni in usklajeni kratkoročni statistiki javnih financ za države članice, zlasti za tiste, ki sodijo v ekonomsko in monetarno unijo.

(4) Pravila nacionalnih računov, posebno koncepti Evropskega sistema računov 1995 (ESR 95), štejejo kot sredstva za zagotavljanje primerljivosti in preglednosti podatkov med državami članicami.

(5) Uporabljati bi bilo treba postopni pristop k izdelavi celotnega niza četrtletnih računov za sektor država v okviru ESR 95, z začetkom od leta 2000 s prvim nizom elementov računov države, ki so na voljo v skladu s koncepti ESR 95.

(6) Prednost bi bilo treba dati elementom, ki predstavljajo zanesljiva predvidevanja v razvoju javnih financ in so redno pravočasno na voljo.

(7) Davki, dejanski socialni prispevki in socialni prejemki bodo kot prvi niz elementov zagotovili zgodnja opozorila o možnih proračunskih tveganjih in koristne informacije o cikličnem razvoju v gospodarstvu.

(8) Opravljen je bil posvet z Odborom za monetarno, finančno in plačilnobilančno statistiko (OMFB), ustanovljenim s Sklepom Sveta 91/115/EGS [4], spremenjenim s Sklepom 96/174/ES [5].

(9) Ukrepi, predvideni s to uredbo, so v skladu z mnenjem Odbora za statistični program (OSP), ustanovljenim s Sklepom 89/382/EGS, Euratom [6] -

SPREJELA NASLEDNJO UREDBO:

Člen 1

Namen

Namen te uredbe je opredeliti seznam in glavne značilnosti kategorij transakcij ESR 95, ki jih bodo države članice od leta 2000 posredovale četrtletno z namenom dati na voljo niz skupnih in usklajenih kratkoročnih statističnih podatkov o javnih financah.

Člen 2

Kategorije, ki so vključene v pošiljanje četrtletnih podatkov

Države članice pošljejo Komisiji (Eurostatu) četrtletne podatke za naslednje kategorije virov in porab države, kakor so šifrirani v ESR 95:

na strani virov:

- davki na proizvodnjo in uvoz (D.2),

- od tega: davki tipa davka na dodano vrednost (D.211),

- tekoči davki na dohodek, premoženje itd. (D.5),

- davki na kapital (D.91),

- dejanski socialni prispevki (D.611),

na strani porab:

- socialni prejemki, razen socialnih transferjev v naravi (D.62).

Člen 3

Viri in metode za pripravo četrtletnih podatkov

Za pripravo četrtletnih podatkov za kategorije iz člena 2 se upoštevajo naslednja pravila:

1. četrtletni podatki temeljijo na neposrednih informacijah, ki so na voljo v osnovnih virih, kakor so npr. javni računi ali administrativni viri, ki za vsako kategorijo predstavljajo vsaj 90 % zneska kategorije;

2. neposredne informacije se po potrebi dopolnijo s prilagoditvami za zajetje in konceptualnimi prilagoditvami zaradi uskladitve četrtletnih podatkov s koncepti ESR 95;

3. četrtletni podatki in ustrezni letni podatki morajo biti konsistentni.

Člen 4

Časovni razpored za pošiljanje četrtletnih podatkov

1. Četrtletni podatki se pošljejo Komisiji (Eurostatu) v obdobju, ki ne presega treh mesecev od konca četrtletja, na katerega se podatki nanašajo.

2. Hkrati se pošljejo vse revizije četrtletnih podatkov za predhodna četrtletja.

3. Prvo pošiljanje četrtletnih podatkov se nanaša na podatke za prvo četrtletje 2000. Ti podatki se pošljejo najpozneje 30. junija 2000.

Člen 5

Pošiljanje časovnih vrst

1. Države članice pošljejo Komisiji (Eurostatu) četrtletne podatke za kategorije, navedene v členu 2, z začetkom od prvega četrtletja 1991.

2. Podatki za predhodna obdobja se pripravijo v skladu z viri in metodami, opredeljenimi v členu 3(2) in (3).

3. Podatki za predhodna obdobja od prvega četrtletja 1998 do četrtega četrtletja 1999 se pošljejo Komisiji (Eurostatu) najpozneje 31. decembra 2000.

4. Podatki za predhodna obdobja od prvega četrtletja 1991 do četrtega četrtletja 1997 se pošljejo Komisiji (Eurostatu) najpozneje 30. junija 2002.

Člen 6

Prehodne določbe

1. Prehodne določbe zadevajo države članice, ki od leta 2000 ne morejo poslati četrtletnih podatkov po časovnem razporedu, opisanem v členu 4(1), in v skladu z viri in metodami, opredeljenimi v členu 3.

2. Te države članice pošljejo Komisiji (Eurostatu) svoje "najboljše četrtletne ocene" po časovnem razporedu, opisanem v členu 4.

3. Sočasno navedejo, katere korake je še treba narediti za uskladitev z viri in metodami, opredeljenimi v členu 3.

4. Obdobje, za katero prehodne določbe veljajo, ni daljše od časovnega razporeda, opredeljenega v Prilogi k tej uredbi.

Člen 7

Izvajanje uredbe

1. Države članice predložijo Komisiji (Eurostatu) opis virov in metod, uporabljenih za pripravo četrtletnih podatkov, (začetni opis) najpozneje do marca 2000.

2. Države članice predložijo Komisiji (Eurostatu) vse revizije začetnega opisa virov in metod, uporabljenih za pripravo četrtletnih podatkov, kadar sporočijo revidirane podatke.

3. Začetni opis in morebitne revizije so predmet dogovora med vsako zadevno državo članico in Komisijo (Eurostatom).

4. Na podlagi opisa(-ov), ki ga(jih) predloži država članica, Komisija (Eurostat) preveri zlasti uporabo merila 90 %, zahtevanega v členu 3(1), za prvo četrtletno oceno vsake od kategorij iz člena 2.

Če je očitno, da država članica v svojih nacionalnih okoliščinah ne more izpolniti merila 90 %, lahko Komisija (Eurostat) zadevni državi članici odobri posebno odstopanje.

5. Komisija (Eurostat) bo o virih in metodah, ki jih uporablja vsaka država članica, stalno obveščala OSP in OMFB.

Člen 8

Začetek veljavnosti

Ta uredba začne veljati dvajseti dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 3. februarja 2000

Za Komisijo

Pedro Solbes Mira

Član Komisije

[1] UL L 310, 30.11.1996, str. 1.

[2] UL L 58, 27.2.1998, str. 1.

[3] UL L 209, 2.8.1997, str. 1.

[4] UL L 59, 6.3.1991, str. 19.

[5] UL L 51, 1.3.1996, str. 48.

[6] UL L 181, 28.6.1989, str. 47.

--------------------------------------------------

PRILOGA

Časovni razpored, ki določa roke za uporabo prehodnih določb

Člen 6(4)

Država članica | Davki na proizvodnjo in uvoz (D.2) Tekoči davki na dohodek, premoženje itd. (D.5) Davki na kapital (D.91) | Dejanski socialni prispevki (D.611) | Socialni prejemki, razen socialnih transferjev v naravi (D.62) |

Belgija | 1. januar 2002 | 1. januar 2002 | 1. januar 2002 |

Danska | 1. januar 2002 | 1. januar 2002 | 1. januar 2002 |

Nemčija | 1. januar 2002 | 1. januar 2002 | 1. januar 2002 |

Grčija | 1. januar 2002 | 1. januar 2003 | 1. januar 2003 |

Španija | 1. januar 2002 | 1. januar 2003 | 1. januar 2003 |

Francija | 1. januar 2002 | 1. januar 2002 | 1. januar 2002 |

Irska | 1. januar 2002 | 1. januar 2002 | 1. januar 2002 |

Italija | 1. januar 2002 | 1. januar 2002 | 1. januar 2002 |

Luksemburg | 1. januar 2002 (D.2) | 1. januar 2003 | 1. januar 2003 |

1. januar 2003 (D.5) |

1. januar 2003 (D.91) |

Nizozemska | 1. januar 2002 | 1. januar 2003 | 1. januar 2003 |

Avstrija | 1. januar 2002 | 1. januar 2002 | 1. januar 2002 |

Portugalska | 1. januar 2002 | 1. januar 2002 | 1. januar 2002 |

Finska | 1. januar 2002 | 1. januar 2002 | 1. januar 2002 |

Švedska | 1. januar 2002 | 1. januar 2002 | 1. januar 2002 |

Združeno kraljestvo | 1. januar 2002 | 1. januar 2002 | 1. januar 2002 |

--------------------------------------------------